钦定古今图书集成/理学汇编/学行典/第274卷 > 《隐逸传序》元·史
## 钦定古今图书集成/理学汇编/学行典/第274卷 > 《隐逸传序》元·史

古之君子，负经世之术，度时不可为，故高蹈以全其
志。使得其时，未尝不欲仕，仕而行所学，及物之功岂
少哉？后世之士，其所蕴蓄或未至，而好以迹为高，当
邦有道之时，且遁世离群，谓之隐士。世主亦苟取其
名而强起之。及考其实，不如所闻，则曰“是欺世钓誉
者也。”上下岂不两失也哉！元之隐士亦多矣，如杜瑛
遗执政书，暨张特立居官之政，则非徒隐者也。盖其
得时则行，可隐而隐，颇有古君子之风。而世主亦不
强之使起，可谓两得也已。自是以隐逸称者，盖往往
而有，今摭其可传者，作《隐逸传》。